**ДЕЛЕГИРАНА РЕГУЛАТИВА (ЕУ) 2023/1028 ОД КОМИСИЈАТА**

**од 20 март 2023 година**

**за изменување на Регулатива (ЕУ) бр. 748/2012 во однос на дефиницијата за сложени воздухоплови на моторен погон и за коригирање на таа регулатива**

ЕВРОПСКАТА КОМИСИЈА,

имајќи го предвид Договорот за функционирањето на Европската Унија,

имајќи ја предвид Регулативата (ЕУ) 2018/1139 на Европскиот парламент и на Советот, од 4 јули 2018 година, за заеднички правила во областа на цивилното воздухопловство и за основање на Агенција на Европската Унија за безбедност во воздухопловството, и за изменување на регулативите (ЕЗ) бр. 2111/2005, (ЕЗ) бр. 1008/2008, (ЕУ) бр. 996/2010, (ЕУ) бр. 376/2014 и директивите 2014/30/ЕУ и 2014/53/ЕУ на Европскиот парламент и на Советот, и за укинување на регулативите (ЕЗ) бр. 552/2004 и (ЕЗ) бр. 216/2008 на Европскиот парламент и на Советот и Регулатива (ЕЕЗ) бр. 3922/91([[1]](#footnote-1)) на Советот, и особено од член 19(1) и член 62(13) од истата,

со оглед на тоа што:

1. Регулативата (ЕУ) бр. 748/2012([[2]](#footnote-2)) ги утврдува условите за издавање на уверение за пловидбеност и заштита на животната средина за производи, делови и уреди за цивилните воздухоплови, како што се мотори, елиси и делови што се инсталираат во нив, за целите на Регулативата (ЕУ) 2018/1139.
2. Членот 140(2) од Регулативата (ЕУ) 2018/1139 бара правилата за спроведување донесени врз основа на Регулативата (ЕЗ) бр. 216/2008([[3]](#footnote-3)) на Европскиот парламент и на Советот да бидат прилагодени на Регулативата (ЕУ) 2018/1139 најдоцна до 12 септември 2023 година. Затоа, Регулатива (ЕУ) бр. 748/2012 треба да се измени со цел да се воведе дефиниција за „сложени воздухоплови на моторен погон“.
3. Делегираната регулатива (ЕУ) 2022/1358([[4]](#footnote-4)) на Комисијата го измени членот 3 од Регулативата (ЕУ) бр. 748/2012 со цел да се ажурираат упатувањата кон Анекс I од Регулативата (ЕУ) бр. 748/2012. Во член 1 точка 5 од Делегирана регулатива (ЕУ) 2022/1358 по грешка е наведено дека се заменуваат ставовите 3 и 4 од членот 3 од Регулативата (ЕУ) бр. 748/2012. Всушност, требало да се заменат ставовите 2 и 3 од тој член. Со цел да се избегне забуна, сега треба да се замени целиот член 3 од Регулативата (ЕУ) бр. 748/2012.
4. Во член 1 точка 6 од Делегирана регулатива (ЕУ) 2022/1358 по грешка се наведува дека се заменува ставот 3 од членот 8 од Регулативата (ЕУ) бр. 748/2012. Всушност, членот 8 став 3 од Регулативата (ЕУ) бр. 748/2012 се смета за важен за правилно функционирање на Регулативата (ЕУ) бр. 748/2012 и требало да се задржи. Затоа, оригиналниот член 8 став 3 треба повторно да се воведе како нов став 6.
5. Во член 1 точка 8 од Делегирана регулатива (ЕУ) 2022/1358 по грешка е наведено дека се заменуваат ставовите 2 и 3 од членот 9 од Регулативата (ЕУ) бр. 748/2012. Всушност, овие одредби се сметаат за важни за правилно функционирање на Регулативата (ЕУ) бр. 748/2012 и требало да се задржат. Со цел да се избегне забуна, сега треба да се замени целиот член 9 од Регулативата (ЕУ) бр. 748/2012.
6. Затоа, Регулативата (ЕУ) бр. 748/2012 треба соодветно да се измени и да се коригира соодветно.

ЈА ДОНЕСЕ ОВАА РЕГУЛАТИВА:

*Член 1*

Во член 1(2) од Регулативата (ЕУ) бр. 748/2012 се додава следнава точка (жа):

„(жа) „сложен воздухоплов на моторен погон“ значи:

(i) авион:

* со максимална сертифицирана маса при полетување поголема од 5.700 кг, или
* сертифициран за максимален број на патнички места поголем од деветнаесет, или
* сертифициран за операции со минимум екипаж од најмалку двајца пилоти, или
* опремен со турбомлазен (-ни) мотор (-и) или со повеќе од еден турбопропелерски мотор; или

(ii) хеликоптер сертифициран:

* за максимална маса при полетување поголема од 3 175 кг, или
* за максимален број на патнички места поголем од девет, или
* за операции со минимум екипаж од најмалку двајца пилоти, или

(i) воздухоплов со променлив чекор на елиса;“;

*Член 2*

Регулативата (ЕУ) бр. 748/2012 се коригира како што следува:

1. Член 3 се заменува со следно:

„*Член 3*

**Постојана валидност на уверенијата за тип и сродните уверенија за пловидбеност**

1. Во однос на производи кои имале уверение за тип или документ со кој се дозволува издавање на уверение за пловидбеност, издадени пред 28 септември 2003 година од земја членка, се применуваат следниве одредби:

(а) се смета дека производот има уверение за тип издадено во согласност со оваа регулатива кога:

* 1. неговата основа за издавање на уверение за тип била:
* основа на JAA за издавање на уверение за тип, за производите кои биле сертифицирани според постапките на JAA, како што е дефинирано во нивниот JAA образец со податоци, или
* за други производи, основата за издавање на уверение за тип, како што е наведено во образецот со податоци во уверението за тип на земјата на проектирање, ако таа земја на проектирање била:
  + - земја членка, освен ако Агенцијата утврди, земајќи ги предвид особено спецификациите за издавање на уверение кои се користеле и оперативното искуство, дека таквата основа за издавање на уверение за тип не обезбедува ниво на безбедност, еднакво на она кое се бара со Регулатива (ЕУ) 2018/1139 и оваа регулатива; или
    - земја со која земја членка склучила билатерална спогодба за пловидбеност или сличен договор, според кој таквите производи се сертифицирани врз основа на спецификациите за издавање на уверение на таа земја на проектирање, освен ако Агенцијата утврди дека таквите спецификации за издавање на уверение или оперативното искуство или системот за безбедност на таа земја на проектирање не обезбедуваат ниво на безбедност, еднакво на она кое се бара со Регулативата (ЕУ) 2018/1139 и од оваа регулатива.

Агенцијата врши прва проценка на влијанието на одредбите од втората алинеја заради изготвување на мислење за Комисијата, вклучувајќи и можни измени на оваа регулатива;

* 1. барањата за заштита на животната средина беа исти како оние што се утврдени во Анекс 16 кон Чикашката Конвенција, применливи за производот;
  2. применливите директиви за пловидбеност биле оние на земјата на проектирање;

(б) Проектирањето на поединечен воздухоплов, што е во регистарот на дадена земја членка пред 28 септември 2003 година, се смета за одобрен во согласност со оваа регулатива кога:

* 1. проектот на неговиот основен тип бил дел од издавање на уверение за тип наведена во точка (а);
  2. сите промени на проектот на неговиот основен тип, кои биле надвор од одговорноста на имателот на уверение за тип, биле одобрени; и
  3. постоела усогласеност со директивите за пловидбеност издадени или донесени од земјата членка на регистрација пред 28 септември 2003 година, вклучувајќи ги сите варијанти на директивите за пловидбеност на земјата на проектирање, одобрени од земјата членка на регистрација.

1. Во однос на производите за кои процесот на издавање на уверение за тип се одвивал преку JAA или земја членка на 28 септември 2003 година, се применува следново:

(а) ако производот е предмет на издавање на уверение од неколку земји членки, за референца се користи најнапредниот проект;

(б) не се применуваат точките 21.А.15(а), (б) и (в) од Анекс I (Дел 21);

(в) по пат на отстапување од точка 21.B.80 од Анекс I (Дел 21), основата за издавање на уверение за тип е онаа што е утврдена од JAA или, каде што е применливо, земјата членка на датумот на поднесување на барањето за одобрение;

(г) наодите за усогласеност утврдени според постапките на JAA или земја членка, се смета дека ги утврдила Агенцијата со цел за усогласување со точките 21.А.20(а) и (г) од Анекс I (Дел 21).

1. Во однос на производите кои имаат национално уверение за тип или еквивалентно уверение и за кои процесот на одобрување на измена спроведена од земја членка не е завршен во времето кога уверението за тип требало да биде одобрено во согласност со оваа регулатива, се применува следново:

(а) ако процесот на одобрување се извршува од страна на неколку земји членки, за референца се користи најнапредниот проект;

(б) не се применува точката 21.А.93 од Анекс I (Дел 21);

(в) применливата основа за издавање на уверението за тип е онаа што е утврдена од JAA или, кога е применливо, од земјата членка на датумот на поднесување на барањето за промена;

(г) наодите за усогласеност утврдени според процедурите на JAA или на дадена земја членка се сметаат дека ги утврдила Агенцијата со цел усогласување со точката 21.B.107 од Анекс I (Дел 21).

1. Во однос на производите кои имале национално уверение за тип или негов еквивалент и за кои процесот на одобрување на проекти за големи поправки спроведени од земја членка не бил завршен во времето кога уверението за тип требало да биде утврден во согласност со оваа регулатива, наодите за усогласеност утврдени според процедурите на JAA или дадена земја членка се сметаат дека се утврдени од Агенцијата со цел усогласување со точка 21.А.433(а) од Анекс I (Дел 21).
2. Уверението за пловидбеност издадено од дадена земја членка со кој се потврдува усогласеноста со уверението за тип утврден во став 1, се смета дека е во согласност со оваа регулатива.“
3. Во Член 8, се додава следнава точка (6):

„(6) Одобренијата на проектантската организација издадени или признати од дадена земја членка во согласност со барањата и процедурите на JAA и кои биле важечки пред 28 септември 2003 година, се смета дека се усогласени со оваа регулатива.“

1. Член 9 се заменува како што следува:

„*Член 9*

**Производствени организации**

1. Организација одговорна за производство на производи, делови и уреди ги докажува своите способности во согласност со одредбите од Анекс I (Дел 21). Не е потребно такво докажување на способноста за деловите или уредите кои се произведени од организацијата што, во согласност со одредбите од Анекс I (Дел-21), се погодни за монтажа во производи кои поседуваат уверение за тип без да е потребно да има и овластено уверение за пуштање во употреба (т.е. Образец 1 на EASA).
2. По пат на отстапување од точка 1, производител чие главно место на деловна активност се наоѓа во земја која не е членка може да ја докаже својата способност преку поседување уверение издадено од таа земја за производот, дел или уред за кој поднесува барање, доколку:

(а) таа земја е земјата на производство; и

(б) Агенцијата утврдила дека системот на таа земја го вклучува истото независно ниво на проверка на усогласеноста, како што е предвидено во оваа регулатива, било преку еквивалентен систем на одобрувања на организации или преку директно вклучување на надлежниот орган на таа земја.

1. Одобренијата на производствената организација издадени или признати од дадена земја членка во согласност со барањата и процедурите на JAA и кои се валидни пред 28 септември 2003 година, се смета дека се усогласени со оваа регулатива.
2. По пат на отстапување од ставот 1, производствената организација може да поднесе барање до надлежниот орган за изземања од барањата за заштита на животната средина наведени во првиот потстав од член 9(2) од Регулативата (ЕУ) 2018/1139.
3. По пат на отстапување од точките 21.B.225(г)(1) и (2) од Анекс I (Дел 21), производствената организација која поседува валидно уверение за одобрување издадено во согласност со Анекс I (Дел 21) може да ги коригира, до 7 март 2025 година, сите наоди за неусогласеност поврзани со барањата од Анекс I воведени со Делегираната регулатива (ЕУ) 2022/201 на Комисијата (\*).

Доколку по 7 март 2025 година организацијата не ги затворила тие наоди, уверението за одобрување се отповикува, ограничува или суспендира целосно или делумно.

1. По пат на отстапување од точка 21.A.125C(а)(1) од Анекс I (Дел 21), од организација која произведува производи, делови или уреди без уверение за одобрување и која поседува важечко писмо за спогодба издадено на или пред 7 март 2023 година во согласност со Анекс I (Дел 21) не се бара да ги исполнува релевантните барања од Анекс I воведени со Делегираната регулатива (ЕУ) 2022/201.
2. По пат на отстапување од став 1 на овој член, физичко или правно лице чие главно место на деловна активност е во земја членка и кое е одговорно за производство на производи и нивни делови и уреди во согласност со член 2(2) може алтернативно ја докаже својата способност во согласност со Анекс Ib (Дел 21 Лесни воздухоплови).
3. Докажувањето на способност во согласност со ставовите 1 или 2 не е потребно кога производствената организација или физичко или правно лице се вклучени во следните производствени активности:

(a) производство на делови или уреди кои се подобни, во согласност со Анекс I (Дел 21), за вградување во производ со уверение за тип без потреба да бидат придружени со уверение за овластено пуштање во употреба (т.е. Образец 1 на EASA);

(б) производство на делови кои се подобни, во согласност со Анекс Ib (Дел 21 Лесни воздухоплови), за вградување во воздухоплов што е предмет на изјава за усогласеност на проектот без потреба да се придружени со уверение за овластено пуштање во употреба (т.е. Образец 1 на EASA);

(в) производство на воздухоплов што е предмет на изјава за усогласеност со проектот наведена во член 2(3), и на делови кои се подобни за вградување во таков воздухоплов. Во таков случај, производните активности се спроведуваат во согласност со Поддел R од Дел А од Анекс Ib (Дел 21 Лесни воздухоплови) од страна на производствена организација или од страна на физичко или правно лице чие главно место на деловна активност е во земја членка.“;

\_\_\_\_\_\_\_

(\*) Делегирана регулатива (ЕУ) 2022/201 на Комисијата од 10 декември 2021 година за изменување на Регулативата (ЕУ) бр. 748/2012 во однос на системите за управување и системите за пријавување на настани што треба да ги воспостават проектантските и производствените организации, како и процедурите што ги применува Агенцијата и за коригирање на таа регулатива (Сл. весник L 33, 15.2.2022 година, стр. 7).“.

*Член 3*

Оваа регулатива влегува во сила на дваесеттиот ден по денот на нејзиното објавување во *Службениот весник на Европската Унија*.

Се применува од 25 август 2023 година.

Оваа регулатива е целосно обврзувачка и директно применлива во сите земји членки.

Брисел, 20 март 2023 година.

*За Комисијата*

*Претседател*

Урсула ВОН ДЕР ЛЕЈЕН

-----------

1. () Сл. весник. L 212, 22.8.2018 год., стр. 1. [↑](#footnote-ref-1)
2. () Регулатива (ЕУ) бр. 748/2012 на Комисијата од 3 август 2012 година за утврдување на правила за спроведување за издавање на уверение за пловидбеност и заштита на животната средина и за воздухоплови и сродни производи, делови и уреди за пловидбеност, како и за издавање на уверение на проектантски и производствени организации (Сл. весник. L 224, 21.8.2012 година, стр. 1). [↑](#footnote-ref-2)
3. () Регулатива (ЕЗ) бр. 216/2008 на Европскиот парламент и на Советот од 20 февруари 2008 година за заедничките правила во областа на цивилното воздухопловство и воспоставувањето на Европската агенција за безбедност во воздухопловството, како и отповикување на Директивата 91/670/ЕЕЗ на Советот, Регулативата (ЕЗ) бр. 1592/2002 и Директивата 2004/36/ЕЗ (Сл. весник. L 79, 19.3.2008 година, стр. 1). [↑](#footnote-ref-3)
4. () Делегирана Регулатива (ЕУ) 2022/1358 на Комисијата од 2 јуни 2022 година за изменување на Регулативата (ЕУ) бр. 748/2012 за спроведувањето на попропорционални барања за воздухопловите што се користат за спортско и рекреативно воздухопловство (Сл. весник. L 205, 5.8.2022 година, стр. 7). [↑](#footnote-ref-4)